പുനലൂര് ടൗണ് കണ്ടെയ്ന്മെന്റ് സോണ് പൊലീസ് അടപ്പിച്ച കടകള് വ്യാപാരികള് തുറന്നു പുനലൂര്: കൊവിഡ് വ്യാപനങ്ങളെ തുടര്ന്ന് കണ്ടെയ്ന്മെന്റ് സോണായി പ്രഖ്യാപിച്ച ടൗണിലെ വ്യാപാര ശാലകള് പൊലീസ് അടപ്പിച്ചു. ഇതില് പ്രതിഷേധിച്ച് വ്യാപാരികള് കടകള് വീണ്ടും തുറന്ന് പ്രവര്ത്തനം ആരംഭിക്കുകയായിരുന്നു. ഇന്നലെ രാവിലെ പത്തിനാണ് പൊലീസ് വ്യാപാരശാലകള് അടപ്പിച്ചത്. സംഭവം അറിഞ്ഞ വ്യാപാരി വ്യവസായി ഏകോപന സമിതി ജില്ലാ വൈസ് പ്രസിഡന്റും പുനലൂരിലെ പ്രമുഖ വ്യാപാരിയുമായ എസ്.നൗഷറുദ്ദീന് അടച്ച മുഴുവന് കടകളും തുറന്ന് പ്രവര്ത്തിക്കാന് കച്ചവടക്കാര്ക്ക് വാട്സ് ആപ്പിലൂടെ സന്ദേശം നല്കുകായിരുന്നു. ടൗണ് വാര്ഡ് ഉള്പ്പടെ പുനലൂര് നഗരസഭയിലെ ആറ് വാര്ഡുകളെയാണ് കണ്ടെയ്ന്മെന്റ് സോണായി ജില്ലാ ഭരണ കൂടം ഇന്നലെ പ്രഖ്യാപിച്ചത്. ഇത് കണക്കിലെടുത്താണ് ടൗണിലെ ഒരു ഭാഗത്തെ സ്വര്ണ, വസ്ത്ര വ്യാപാരം, ചെരുപ്പ് കടകള് ഉള്പ്പടെ അവശ്യസര്വീസ് അല്ലാത്ത കച്ചവട സ്ഥാപനങ്ങള് പൊലീസ് അടപ്പിച്ചത്. എന്നാല് അപ്രതീക്ഷിതമായ കട അടപ്പിക്കല് വ്യാപാരികളെ പ്രകോപിതരാക്കുകയായിരുന്നു. എന്നാല് വ്യാപാരികളുമായി ഒരു സംഘര്ഷം ഒഴിവാക്കാന് വീണ്ടും തുറന്ന് പ്രവര്ത്തനം ആരംഭിച്ച കടകള് അടപ്പിക്കാന് പൊലീസ് തയ്യാറായില്ല.പട്ടണത്തിലെ വ്യാപാര ശാലകള് അടപ്പിക്കുന്നതിന് മുമ്ബ് ബന്ധപ്പെട്ടവര് വ്യാപാരികളുടെ സംഘടനയുമായി ചര്ച്ച നടത്തണമെന്ന് എസ്.നൗഷറുദ്ദീന് ആവശ്യപ്പെട്ടു. അതോടൊപ്പം നഗരസഭയുമായി ആലോചിക്കാതെയാണ് വാര്ഡുകളെ കണ്ടെയ്ന്മെന്റ് സോണുകളായി പ്രഖ്യാപിക്കുന്നതെന്ന് വൈസ് ചെയര്മാന് വി.പി.ഉണ്ണികൃഷ്ണന് അറിയിച്ചു. എന്നാല് ടി.പി.ആര് നിശ്ചയിച്ചതില് വന്ന വ്യത്യാസമാണ് ടൗണിനെ കണ്ടെയ്ന്മെന്റ് സോണില് ഉള്പ്പെടുത്താന് കാരണമെന്ന് സി.ഐ അറിയിച്ചു.